FI Euroopan unionin virallinen lehti CE 84/682

(2004/C 84 E/0769)

KIRJALLINEN KYSYMYS P-0840/04

esittäjä(t): Sérgio Marques (PPE-DE) komissiolle

(9. maaliskuuta 2004)

Aihe: Kilpailun vääristyminen viinialalla

Euroopan komissio hyväksyi 23. helmikuuta 2004 viinin etikettimerkintöjä Euroopan unionissa koskevat uudet säännöt, joiden mukaisesti kolmannet maat voivat nyt käyttää viineissään perinteisiä viinimerkintöjä ”tawny”, ”vintage”, ”ruby” sekä muita merkintöjä ja tuoda näitä viinejään Euroopan unioniin.

Kun otetaan huomioon, että

— nimityksiä ”tawny”, ”vintage” tai ”ruby” on aina käytetty Port-viinin kasvualueilla tuotetuissa viineissä

— Madeira-viineissä on aina käytetty nimityksiä ”canteiro”, ”frasqueira” tai ”reserva velha”

— molempien viinityyppien laatu ja kansainvälinen kuva on luotu näitä nimityksiä käyttäen

— uudet säännöt ”kuluttavat” edellä mainittuja nimityksiä, mikä aiheuttaa vahinkoa Port- ja Madeira-viinien tuottajille ja itse tuotteille, mikä puolestaan vääristää kilpailua

— Euroopan unioni on aina ajanut Maailman kauppajärjestön (WTO) neuvotteluissa tarvetta hyväksyä tasapainoinen sopimus, jossa kiinnitetään erityistä huomiota muihin kuin tariffeja koskeviin kysymyksiin

— tämän kaltaisia muita kuin tariffeja koskevia asiakysymyksiä ovat muun muassa alkuperämerkinnät, tuotemerkit jne.

— WTO:n neuvottelut ovat umpikujassa Cancúnin neuvottelukierroksen epäonnistuttua viime vuoden syyskuussa

— edellä mainituissa puitteissa Euroopan unionin ei pidä tai ei olisi pitänyt tehdä neuvotteluissa myönnytyksiä, jotka poikkeavat WTO-neuvottelupuitteista, pyydän vastausta seuraaviin kysymyksiin:

1. Mikä sai Euroopan komission hyväksymään viinietikettejä koskevat uudet säännöt, vaikka asia oli WTO-neuvottelujen sivukysymys?

2. Miten Euroopan unioni komission mielestä hyötyy tästä epätavallisesta ja odottamattomasta myönnytyksestä?

3. Kuinka päätös komission arvion mukaan vaikuttaa yhteisön ja etenkin Port-viinin kasvualueen sekä Madeira-viinin tuottajiin?

Franz Fischienti komission puolesta antama

yhteinen vastaus

kirjallisiin kysymyksiin P-0836/04, P-0837/04,

P-0838/04, P-0839/04 ja P-0840/04

(5. huhtikuuta 2004)

On syytä huomata, että komissio antoi viinien päällysmerkintöjä koskevat uudet säännöt, koska eräät viiniä tuottavat kolmannet maat kritisoivat voimakkaasti asetuksen (EY) N:o 753/2002 (1) sisältöä sen jälkeen kun se oli annettu tiedoksi WTO:lle. Genevessä järjestettiin kuulemistilaisuuksia, jotta kyseisen asetuksen sisältöä voitiin selvittää kolmansille maille.

Kolmannet maat ovat katsoneet, että eräitä perinteisiä merkintöjä (B osa) koskeva komission politiikka on unionin pyrkimystä laajentaa teollis- ja tekijänoikeuksien kauppaan liittyvistä näkökohdista tehdyssä sopimuksessa (TRIPS) määrättyjä teollis- ja tekijänoikeuksia. Niiden mukaan unioni myöntää perinteisille merkinnöille yksinomaisen suojan, joka on maantieteellisille merkinnöille jo myönnetyn suojan kaltainen. Tämä olisi voinut vaarantaa unionin maantieteellisten merkintöjen suojaamispolitiikan ja lisätä viinien päällysmerkintöjä koskevan unionin politiikan vastaisen paneelimenettelyn käynnistämisriskiä WTO:ssa.

Komissio päätti tehdä asetukseen eräitä muutoksia kolmansien maiden huomautusten perusteella estääkseen nykyisen päällysmerkintöjä koskevan lainsäädännön pitävyydelle aiheutuvan vakavan riskin. Se loi järjestelmän perinteisten merkintöjen suojaamiseksi syrjimättömällä tavalla sekä sisämarkkinoilla että silloin kun kyseessä ovat tuontiviinit.

Nykyiset edellytykset, jotka koskevat yhteisön perinteisten merkintöjen käyttöä kolmansissa maissa, ovat vastaavat kuin asetuksen (EY) N:o 753/2002 liitteessä III olevan A osan perinteisten merkintöjen käyttöä aiemmin koskeneet edellytykset.

Näihin edellytyksiin kuuluvat asetuksen (EY) N:o 316/2004 (2) 1 artiklan 10 kohdan, jolla muutetaan asetuksen (EY) N:o 753/2002 37 artiklan 1 kohdan e alakohtaa, mukaisesti seuraavat:

a) kolmannen maan on esitettävä komissiolle perusteltu hakemus ja toimitettava perinteisen merkinnän hyväksymistä tukevat tiedot;

b) perinteisen merkinnän on oltava tehty hakemuksen tehneen kolmannen maan virallisella kielellä ja sitä on pitänyt käyttää kyseisellä kielellä vähintään kymmenen vuoden ajan;

c) jos perinteisen merkinnän kieli ei ole virallinen kieli, sen käytöstä on säädettävä kyseessä olevan kolmannen maan lainsäädännössä; tällaista muun kielistä perinteistä merkintää on pitänyt käyttää keskeytyksettä vähintään 25 vuotta;

d) on noudatettava myös muita samassa asetuksessa säädettyjä, merkintään liittyviä kriteereitä (erityisyys, erottuvuus) ja estettävä harhaanjohtamisen mahdollisuus.

Komissiolle esitetyssä kirjallisessa kysymyksessä mainittujen portugalilaisten perinteisten merkintöjen osalta on täytettävä useita edellytyksiä, jotta kolmannet maat voivat käyttää niitä yhteisössä. Jotta siis perinteistä merkintää, kuten ”Ruby”, ”Tawny”, ”Vintage”, ”Canteiro” tai ”Frasqueira”, voisi käyttää muussa sellaisessa väkevässä viinissä, joka ei ole portviiniä eikä madeiraa, englannin tai portugalin kielen on tapauksesta riippuen oltava kolmannen maan virallinen kieli ja perinteistä merkintää on pitänyt käyttää vähintään kymmenen vuoden ajan, tai englannin tai portugalin kielen on oltava tunnustettu toiseksi kieleksi kyseisen kolmannen maan lainsäädännössä ja merkintää on pitänyt käyttää vähintään 25 vuoden ajan. Ilmaisun on niin ikään oltava erityinen ja erottuva, eikä se saa johtaa kuluttajaa harhaan pidettäessä viiniä kaupan Euroopassa. Ilmaisun käytöllä kolmannessa maassa on myös oltava tietty perinne.

Perinteisen merkinnän ”Reserva velha” käyttöä kolmannessa maassa koskevia edellytyksiä ei ole muutettu, koska kyseinen merkintä sisältyy jo asetuksen (EY) N:o 753/2002 III liitteessä olevaan A osaan.

(1) Komission asetus (EY) N:o 753/2002, annettu 29 päivänä huhtikuuta 2002, neuvoston asetuksen (EY) N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta (EYVL L 118, 4.5.2002).

(2) Komission asetus (EY) N:o 316/2004, annettu 20 päivänä helmikuuta 2004, neuvoston asetuksen (EY) N:o 1493/1999 soveltamista koskevista eräistä yksityiskohtaisista säännöistä tiettyjen viinituotteiden kuvauksen, nimityksen, tarjontamuodon ja suojauksen osalta annetun asetuksen (EY) N:o 753/2002 muuttamisesta (EUVL L 55, 24.2.2004).